ব্যক্তিগত ঘটনার তুলনায় রাজনৈতিক ঘটনায় তাজউদ্দীনের শোকের এই গভীরতর অনুভবের একটা ব্যাখ্যা দিনলিপিতে রয়েছে। সেটা এই যে, গান্ধীজী ছিলেন পথপ্রদর্শক। ২৩ বছর বয়সের ওই যুবক ইতিমধ্যেই রাজনীতিকে অন্য সব বিবেচনার ঊর্ধ্বে রাখার অভ্যাস করে ফেলেছেন, যে জন্য পারিবারিক শোকের চেয়ে রাজনৈতিক শোক তার কাছে বড় হয়ে উঠেছে। রাজনীতিতে পথপ্রদর্শক হিসেবেও অন্য কাউকে তিনি সামনে দেখতে পাননি। বুঝতে পারি যে, কায়েদে আজম তার কাছে দলীয় কারণে বড় ছিলেন, ব্যক্তিগত মহত্ত্বের কারণে নয়। সোহরাওয়ার্দীকে তার খুব বড় মনে হয়নি, যার প্রমাণ তার দিনিলিপিতেই আছে। মওলানা ভাসানীর বক্তৃতা তার পছন্দ, কিন্তু মওলানা আসামে ছিলেন, সদ্য এসেছেন, তার নেতৃত্বদান তখনো তেমনভাবে শুরু হয়নি। এই শূন্যতার ভেতরে অবস্থানরত যুবকটির কাছে মনে হয়েছে যে, ‘পথের দিশারী আলোকবর্তিকা’টি অস্তমিত হলো।